Dak li ġara l-bieraħ (il-gimgha) huwa eżempju ta' kif m'għandekx taġixxi fil-politika. Id-deċiżjoni żbaljata li ħa xi ħadd fil-Partit Laburista hija tant gravi li, żgur mhux forsi, ser ikollha effett fuq l-elettorat Malti u Għawdxi. Dak l-elettorat li huwa moderat iħares 'il quddiem u kapaċi jgħarbel dak li huwa għaddej. Meta partit, flok jassoċja ruħu mar-raġuni jassoċja ruħu mal-kontra, ikun qiegħed jitlef mill-forom ta' kredenzjali li jista' jkollu. F'kelma waħda: għidli ma' min tagħmilha u ngħidlek x'int. Il-kumpannija li tkossok komdu magħha, kif ħassejtek hekk u tivvota magħha darbtejn kontra s-sewwa, titkellem waħedha għalik. Ngħid dan għax din kienet ġimgħa mqanqla sew. L-imġieba żbaljata ta' ċerti membri tal-Ġudikatura reġgħet ġibdet l-attenzjoni tal-pajjiż. Il-ħidma kordinata tal-forza tal-ordni ħarġet ir-riżultati tagħha fil-beraħ. Ħaqqha għal darb'oħra prosit. Kien ikun żball politiku oħxon li kieku l-Gvern sema' minn min irid li l-awtorizzazzjoni għat- tat-telefonati ma jsirx, kif qed isir, mill-Prim Ministru imma minn xi membru tal-Ġudikatura. Għax nafu li, sfortunatament, hemm min hu kapaċi jibqa' jżomm id-dinjità u l-pożizzjoni, u hemm min le. It-tentazzjonijiet jiġu fuq kull persuna. Biss, dawk li għandhom il-poter demokratiku fil-Ġudikatura, fil-Leġislattiv u fl-Eżekuttiv jafu li huma f'mira aqwa. Nittama li dawk li b'xi mod ħadu għalihom fil-passat għax żammejt din il-linja fil-ħidma tiegħi, jifhmu iktar. L-istituzzjonijiet demokratiċi f'pajjiżna, fil-maġġoranza tagħhom, huma tajba u m'għandhomx bżonn ta' riformi radikali jew faxxisti. Iridu jiġu mħaddma kif suppost u rfinati, mhux imħarbta. L-aġir ta' persuna fl-istituzzjonijiet, anke fil-Ġudikatura, għandhom ikunu dejjem demokratiċi. F'isem il-poplu u mhux b'xi forma ta' dritt divin jew dittatorjali. Fejn kull persuna tifhem li hija għodda għat-tħaddim tal-liġi, u għalhekk marbuta mal-liġi, sija fil-kelma tagħħha kif ukoll fl-ispirtu. Għamilt diversi sforzi sabiex dan il-messaġġ jasal u ktibt numru ta' artikoli f'kemm ilni nirrappreżenta lill-poplu, proprju għax nara li kull persuna tifhem li hija strument tal-liġi sabiex tamministra l-ġustizzja. Minkejja dak li seħħ, jibqa' jkolli fiduċja fil-maġġoranza tal-membri tal-Ġudikatura. Ikun żball jekk naslu għal xi konklużjoni kuntrarja. Hemm ħafna bnedmin ta' rieda tajba, li jaħdmu ħafna, li huma onesti u li jżommu posthom u jamministraw il-ġustizzja kif jixirqilha. Kont naf dan meta kont fl-Eżekuttiv, u kkonfermajtu ferm iktar issa li qiegħed lura fil-professjoni. Biss, hemm bżonn makkinarju intern ħafna iktar b'saħħtu li bih il-Ġudikatura twettaq dixxiplina interna fuqha nfisha. Korrezzjonijiet fil-bidu għax hemm diġà dan il-poter intern. Għad hemm eżempji ta' min jibqa' jġib ruħu ħażin. Għalhekk hemm bżonn ta' ħidma ulterjuri, imma li hija bis-sens, u mhux sempliċement reazzjonarja. Hemm żewġ toroq li ppruvajt nutilizza: f'waħda rnexxieli u fit-tieni sibt ostakoli varji minkejja l-isforzi differenti tiegħi. Dan, l-ewwel, billi tissoda iktar il-poter intern tal-Prim Imħallef, li kont diġà wettaqt b'passi kbar fl-2007. Biss, għalija, hemm lok għal iktar issudar. Sfortunatament, għar-raġunijiet tagħha, l-Oppożizzjoni tul din il-leġislatura tkellmet diversi drabi li hija tant kontra dawn il-poteri, u li anzi, trid tneħħihom. Kull Qorti Ewropea għaddiet minn dan il-proċess għall-aħjar u li jrid ikompli jsir. It-tieni, li sija fil-Kummissjoni tal-Amministrazzjoni nfisha, kif ukoll barra, ikun hemm qbil kostituzzjonali neċessarju għal tibdil. Min qiegħed involut fil-Kummissjoni u fil-Ġudikatura jrid jifhem li dawn il-linji huma inevitabbli u jridu jkunu huma promoturi u parti minnhom. Il-pajjiż tagħna huwa wieħed demokratiku fejn hemm is-saltna tad-dritt. Kull persuna hija suġġett għal dan u ħadd ma jista', b'xi mod, jaħrab minnha. Fl-aħħar mill-aħħar, hija kwistjoni ta' prinċipju. Kif kien qal John F. Kennedy: " Aħna, bħala demokristjani, dejjem nemmnu fil-bniedem, fid-djalogu bħala strument li jwassal għal deċiżjonijiet tajba u bnejna Stat li l-liġijiet tiegħu jirrispettaw din il-linja. Ma nistgħux naqblu, għalhekk, ma' min irid jimponi bil-forza fuq l-oħrajn u min huwa segwaċi tal-lemin estrem. L-inċidenti ta' dawn il-jiem juru dejjem iktar kemm il-Partit Nazzjonalista baqa' wieħed moderat, progressiv u verament demokratiku, li lest li jaħdem għas-sewwa u l-ġustizzja. Kif għidt: hija fl-aħħar mill-aħħar, kwistjoni ta' prinċipju.
Kwistjoni ta Principju.